På en mark nær Vårst i Himmerland var 40 frivillige med metaldetektorer fredag på jagt efter guld fra fortiden. Sidste år opdagede arkæologerne fra Aalborg Historiske Museum landets måske største gravplads fra jernalderen, og før den egentlige udgravning af dén kan gå i gang, så skal der søges i det øverste muldlag. Og det var netop en opgave for de 40 frivillige. - Jeg drømmer om at finde en romersk sølvmønt, siger en af de mange frivillige, Erik Bertelsen, til TV2 Nord. Sidste år blev der fundet en håndfuld romerske sølvmønter på marken sidste år, da gravpladsen blev opdaget af en lokal mand med en detektor. Efter de 40 frivillige med detektorer har gået det øverste muldlag igennem, er Nordjyllands Historiske Museum klar til at begynde udgravningen af jernaldergravpladsen i august.

Referat:
40 frivillige med metaldetektorer hjalp fredag Nordjyllands Historiske Museum med at afsøge muldlaget ovenpå en stor jernaldergravplads.